CELEX: 32011R0313
Language: el
Date: 2011-03-30 00:00:00
Title: Κανονισμός (ΕΕ) αριθ. 313/2011 της Επιτροπής, της 30ής Μαρτίου 2011 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

1.4.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 86/55
            
         ΚΑΝΟΝΙΣΜΌΣ (ΕΕ) αριθ. 313/2011 ΤΗΣ ΕΠΙΤΡΟΠΉΣ
   της 30ής Μαρτίου 2011
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη συνδυασμένη ονοματολογία η οποία όμως δεν συμμορφώνεται με τον παρόντα κανονισμό.
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα.
   Άρθρο 2
   Η δεσμευτική δασμολογική πληροφορία, που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Μαρτίου 2011.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Έπιπλο (αποκαλούμενο «έπιπλο τηλεόρασης») διαστάσεων 80 × 40 × 45 cm περίπου.
                  Το προϊόν αποτελείται από επιφάνεια (πάνω μέρος) και δύο ράφια από διαφανές σκληρυμένο γυαλί, καθώς και από τέσσερα μεταλλικά κυλινδρικά πόδια διαστάσεων 45 × 5 cm περίπου.
                  Το μέγιστο βάρος φορτίου του προϊόντος είναι 80 kg.
                  Στα μεταλλικά και τα γυάλινα συστατικά μέρη αναλογεί αντίστοιχα το 47 % και 44 % περίπου της συνολικής αξίας του προϊόντος.
                  
                      (1) Βλέπε εικόνα.
               
               
                  9403 20 80
               
               
                  Η κατάταξη διέπεται από τους γενικούς κανόνες 1, 3 β) και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 9403, 9403 20 και 9403 20 80.
                  Τραπέζια και παρεμφερή έπιπλα, κατασκευασμένα από διάφορες ύλες, κατατάσσονται σύμφωνα με την ύλη από την οποία είναι κατασκευασμένος ο φέρων σκελετός (τα πόδια και το πλαίσιο), εκτός εάν, κατ’ εφαρμογή του γενικού κανόνα 3 β) για την ερμηνεία της συνδυασμένης ονοματολογίας, η ύλη από την οποία είναι κατασκευασμένη η επιφάνεια (το πάνω μέρος) προσδίδει στο τραπέζι τον ουσιώδη χαρακτήρα του, λόγω π.χ. μεγαλύτερης αξίας (βλέπε επίσης τις επεξηγηματικές σημειώσεις της ΣΟ για την κλάση 9403).
                  Κατά συνέπεια, αποκλείεται η κατάταξη στον κωδικό ΣΟ 9403 89 00 ως έπιπλα από άλλες ύλες (γυαλί), δεδομένου ότι η γυάλινη επιφάνεια (πάνω μέρος), ως μικρότερης αξίας από τον μεταλλικό φέροντα σκελετό, δεν προσδίδει στο προϊόν τον ουσιώδη χαρακτήρα του.
                  Το προϊόν κατατάσσεται επομένως σύμφωνα με την ύλη από την οποία είναι κατασκευασμένος ο φέρων σκελετός.
                  Ως εκ τούτου, το προϊόν κατατάσσεται στον κωδικό ΣΟ 9403 20 80 ως άλλα μεταλλικά έπιπλα.
               
            
         
      
         (1)  Η εικόνα έχει αποκλειστικά ενημερωτικό σκοπό.